Onderwyseres dagvaar vir miljoene ná skieteryAbigail Zwerner (Foto: Twitter) Die jong onderwyseres op wie ’n sesjarige leerder in Januarie in die Amerikaanse deelstaat Virginië losgebrand het, dagvaar nou die skool vir $40 miljoen (sowat R716 miljoen). Abigail Zwerner voer aan dat die skool se administrateurs bewus was van die leerder se “geskiedenis van willekeurige geweld”. Zwerner voer ook in die dagvaarding aan dat die skoolraad die betrokke dag versuim het om proaktief op te tree nadat onderwysers besef het dat die leerder ’n vuurwapen in sy besit het, berig CNN. Luidens die dagvaarding het Ebony Parker, assistenthoof by die Richneck Elementary School, “minstens drie afsonderlike waarskuwings” van onderwysers en personeel geïgnoreer nadat die seun se klasmaats hulle in kennis gestel het dat hy ’n vuurwapen by hom het. Maroela Media het vroeër berig die seun het die vuurwapen vermoedelik aan hom gedra aangesien Zwerner dit nie in sy skoolsak gesien het nie. Personeel is egter nie toegelaat om die seun persoonlik te deursoek nie. Parker het toe glo aan die bekommerde onderwysers gesê die seun se broek het “klein sakke” en die saak kan tot die einde van die dag wag. Hy het glo ook die onderwysers “verbied” om die sesjarige te deursoek en gesê sy “ma sal binnekort opdaag om hom te kom haal”. Die owerhede ná die skietery by die Richneck Elementary School in die VSA. (Foto: Facebook / Dan Kennedy) Zwerner is sowat ’n uur later in haar klaskamer geskiet. Die 25-jarige onderwyseres het die skietery oorleef, maar nog nie volkome herstel nie. Luidens die dagvaarding het die kind gedurende die 2021-’22-skooljaar ’n onderwyseres by sy kleuterskool probeer verwurg en ’n meisieklasmaat se rok opgetrek en haar onbehoorlik op die speelterrein betas. Onderwysers van die Richneck Elementary School het glo ook gereeld die leerder se gedrag onder die skooladministrasie se aandag gebring, maar hul “bekommernisse is altyd verontagsaam”, lui die dagvaarding. Zwerner se prokureur beweer ook wanneer die kind na die skooladministrasiekantoor geneem is om sy gedrag aan te raak, sou hy dikwels “kort daarna na die klaskamer terugkeer met die een of ander soort beloning, soos ’n stukkie lekkergoed”. James Ellenson, prokureur van die seun se familie, het Maandag gesê die bewerings in die regsgeding “moet met ’n stewige knippie sout geneem word”. “Ons gaan natuurlik voort om vir me. Zwerner se volkome herstel te bid.” Die sesjarige kind is tot op hede nie strafregtelik aangekla nie. Parker het intussen as assistenthoof bedank en die skoolhoof, Briana Foster Newton, is na ’n ander skool oorgeplaas. Die skoolraad sê hy werk saam met die gemeenskap om veiligheid en sekerheid by die skool aan te pak. Die dagvaarding is egter nog nie aan die skoolraad beteken nie en die raad wil daarom nie nou al kommentaar oor die regsgeding lewer nie. “In hierdie stadium het die Newport News-skoolraad nog nie die regsdokumente ontvang nie. Wanneer die dagvaarding aan die skoolraad beteken word, sal ons dienooreenkomstig regsadvies optree en saamwerk,” het raadsamptenare in die verklaring gesê.